Il-Kummissjoni Ewropea llum ħarġet linji gwida biex tiżgura approċċ b'saħħtu madwar l-UE kollha għall-iskrinjar tal-investiment barrani fi żmien ta' kriżi tas-saħħa pubblika u vulnerabbiltà ekonomika relatata. L-għan huwa li jiġu ppreservati l-kumpaniji u l-assi kritiċi tal-UE, b'mod partikolari f'oqsma bħas-saħħa, ir-riċerka medika, il-bijoteknoloġija u l-infrastrutturi li huma essenzjali għas-sigurtà u l-ordni pubbliku tagħna, mingħajr ma jiddgħajjef l-approċċ miftuħ ġenerali tal-UE lejn l-investiment barrani. Il-President tal-Kummissjoni Ewropea Ursula von der Leyen qalet: “Jekk irridu li l-Ewropa toħroġ minn din il-kriżi b'saħħitha kif daħlet fiha, jenħtieġ li nieħdu miżuri ta' prekawzjoni issa. Bħal fi kwalunkwe kriżi, meta l-assi industrijali u korporattivi tagħna jkunu taħt stress, jenħtieġ li nipproteġu s-sigurtà u s-sovranità ekonomika tagħna. Għandna l-għodod biex nittrattaw din is-sitwazzjoni skont il-liġi Ewropea u nazzjonali u nixtieq inħeġġeġ lill-Istati Membri biex jagħmlu użu sħiħ tagħhom. L-UE hija u se tibqa' suq miftuħ għall-investiment barrani dirett. Iżda dan l-approċċ miftuħ mhuwiex mingħajr kundizzjonijiet.” Il-Kummissarju għall-Kummerċ Phil Hogan qal: “Qegħdin niffaċċaw kriżi bla preċedent tas-saħħa pubblika b'konsegwenzi profondi għall-ekonomija Ewropea. Fl-UE, aħna miftuħin u nixtiequ nibqgħu miftuħin għall-investiment barrani. Fiċ-ċirkustanzi attwali, jenħtieġ li ma' dan l-approċċ miftuħ ikun hemm il-kontrolli xierqa. Jenħtieġ li nkunu nafu min qed jinvesti u għal liema skop. L-UE u l-Istati Membri tagħha għandhom l-għodod legali għal dan. Il-linji gwida tal-lum jappellaw lill-Istati Membri biex jużaw dawn l-għodod b'mod sħiħ u se jġibu ċarezza addizzjonali dwar kif għandu jintuża l-qafas ta' skrinjar tal-investiment biex jiġi evitat li jinbiegħu l-assi strateġiċi tal-UE fil-kriżi attwali.” Skont ir-regoli eżistenti tal-UE, l-Istati Membri għandhom is-setgħa li jiskrinjaw l-investimenti diretti barranin (IDB) minn pajjiżi mhux tal-UE għal raġunijiet ta' sigurtà jew ordni pubblika. Il-Protezzjoni tas-saħħa pubblika hija rikonoxxuta bħala raġuni imperattiva ta' interess ġenerali. Bħala riżultat ta' dan, l-Istati Membri jistgħu jimponu miżuri ta' mitigazzjoni (bħal impenji ta' provvista biex jissodisfaw ħtiġijiet vitali nazzjonali u tal-UE) jew jipprevjenu investitur barrani milli jakkwista jew jieħu kontroll ta' kumpanija. Il-mekkaniżmi nazzjonali ta' skrinjar tal-IDB huma attwalment fis-seħħ f'14-il Stat Membru. Bir-Regolament dwar l-iskrinjar tal-investiment barrani tal-UE fis-seħħ mis-sena l-oħra, l-UE hija mgħammra sew biex tikkoordina l-kontroll tal-akkwiżizzjonijiet barranin magħmula fil-livell tal-Istati Membri. Bil-ħruġ tal-linji gwida tagħha, il-Kummissjoni tappella lill-Istati Membri li diġà għandhom fis-seħħ mekkaniżmu ta' skrinjar eżistenti biex jagħmlu użu sħiħ mill-għodod disponibbli għalihom skont il-liġi nazzjonali u tal-UE biex jipprevjenu flussi ta' kapital minn pajjiżi mhux tal-UE li jistgħu jimminaw is-sigurtà jew l-ordni pubblika tal-Ewropa. Il-Kummissjoni tappella wkoll lill-Istati Membri li jifdal biex jistabbilixxu mekkaniżmu ta' skrinjar sħiħ u biex sadanittant jikkunsidraw l-għażliet kollha, f'konformità mal-liġi tal-UE u l-obbligi internazzjonali biex jindirizzaw każijiet potenzjali fejn l-akkwist jew il-kontroll minn investitur barrani ta' negozju partikolari, infrastruttura jew teknoloġija joħolqu riskju għas-sigurtà jew l-ordni pubblika fl-UE. Il-Kummissjoni tħeġġeġ ukoll il-kooperazzjoni bejn l-Istati Membri, fil-każijiet ta' skrinjar tal-IDB fejn l-investiment barrani jista' jkollu effett fuq is-suq uniku tal-UE. L-akkwiżizzjonijiet barranin li qed iseħħu issa diġà jaqgħu taħt ir-regolament ta' skrinjar tal-IDB tal-UE u jistgħu jiġu riveduti taħt il-mekkaniżmu ta' kooperazzjoni stabbilit mir-regolament, li se jkun kompletament operattiv minn Ottubru 2020. Dwar il-movimenti tal-kapital, il-linji gwida jfakkru wkoll taħt liema ċirkustanzi speċifiċi jista' jkun ristrett il-moviment liberu tal-kapital marbut mal-akkwisti ta' ishma, b'mod partikolari minn pajjiżi terzi. Il-Kummissjoni se tkompli wkoll issegwi mill-qrib l-iżviluppi fuq il-post u hija lesta li tiddiskuti u tiżgura l-koordinazzjoni fuq kwalunkwe każ ta' investiment barrani b'impatt Ewropew akbar. Il-ħarsien tal-assi strateġiċi tal-UE se jkun ukoll is-suġġett ta' diskussjonijiet bejn il-President von der Leyen u l-mexxejja tal-UE fil-vidjokonferenza tal-Kunsill Ewropew ta' għada. Sfond Ir-Regolament tal-Iskrinjar tal-IDB tal-UE ġie adottat f'Marzu 2019. Dan jistabbilixxi għall-ewwel darba mekkaniżmu fil-livell tal-UE għall-koordinazzjoni tal-iskrinjar ta' investimenti barranin li x'aktarx jaffettwaw is-sigurtà u l-ordni pubblika tal-Unjoni u tal-Istati Membri tagħha. Il-mekkaniżmu huwa bbażat fuq obbligu ta' skambju ta' informazzjoni bejn l-Istati Membri u l-Kummissjoni, kif ukoll fuq il-possibbiltà li l-Kummissjoni u l-Istati Membri joħorġu opinjonijiet u kummenti dwar tranżazzjonijiet speċifiċi. L-applikazzjoni ta' dan il-mekkaniżmu se tibda fil-11 ta' Ottubru 2020. Il-Kummissjoni u l-Istati Membri diġà qed jikkooperaw bil-ħsieb li jiġu adattati l-mekkaniżmi ta' skrinjar nazzjonali u tiġi żgurata implimentazzjoni sħiħa u rapida tar-Regolament fil-livell tal-UE u dak nazzjonali. Għal aktar informazzjoni Linji gwida dwar l-iskrinjar tal-IBD Il-qafas tal-iskrinjar tal-IDB: Regolament, Stqarrija għall-Istampa, Skeda informattiva